Вялі́кае адступле́нне 1914 го́да — адступленне войскаў Антанты на Заходнім фронце, якое адбылося на пачатку Першай сусветнай вайны. Германская армія спрабавала, у адпаведнасці з планам Шліфена, хутка акружыць франка-брытанскія войскі і вывесці Францыю з вайны, але гэта зрабіць не ўдалося. Французская армія і брытанскі экспедыцыйны корпус з баямі адыходзілі ад франка-бельгійскай граніцы, здолелі спыніць немцаў у бітве на Марне і адкінуць іх на поўнач, на раку Эна, дзе фронт надоўга стабілізаваўся.